## Pravilnik o uvjetima za stjecanje i provjeru stručnih znanja potrebnih za obavljanje poslova ovlaštenog aktuara

### NN 45/2006 (24.4.2006.), Pravilnik o uvjetima za stjecanje i provjeru stručnih znanja potrebnih za obavljanje poslova ovlaštenog aktuara

# HRVATSKA AGENCIJA ZA NADZOR FINANCIJSKIH USLUGA

**1109**

Na temelju odredbi članka 66. stavak 4. Zakona o osiguranju (»Narodne novine«
broj 151/05) i članka 27. Zakona o mirovinskim osiguravajućim društvima i
isplati mirovina na temelju individualne kapitalizirane štednje (»Narodne
novine« broj 106/99, 63/2000) Hrvatska agencija za nadzor financijskih usluga
donijela je 13. travnja 2006. godine

## PRAVILNIK

### O UVJETIMA ZA STJECANJE I PROVJERU STRUČNIH ZNANJA POTREBNIH ZA OBAVLJANJE POSLOVA OVLAŠTENOG AKTUARA

Članak 1.

Ovim Pravilnikom propisuju se uvjeti za stjecanje i provjeru stručnih znanja
potrebnih za dobivanje ovlaštenja nadzornog tijela za obavljanje poslova
ovlaštenog aktuara u osiguravajućem društvu i mirovinskom osiguravajućem
društvu.

Članak 2.

Ovlašteni aktuar je osoba koja je dobila ovlaštenje Hrvatske agencije za nadzor
financijskih usluga (u daljnjem tekstu Agencija) za obavljanje aktuarskih
poslova ovlaštenog aktuara uz uvjete propisane Zakonom o osiguranju (»Narodne
novine« broj 151/05), Zakonom o mirovinskim osiguravajućim društvima i isplati
mirovina na temelju individualne kapitalizirane štednje (»Narodne novine« broj
106/99; 63/00) i ovim Pravilnikom.

Članak 3.

Hrvatska agencija za nadzor financijskih usluga izdat će ovlaštenje za
obavljanje poslova ovlaštenog aktuara osobi koja ispunjava sljedeće uvjete:
1. znanje hrvatskog jezika,
2. uspješno je obavila provjeru stručnih znanja potrebnih za obavljanje poslova
ovlaštenog aktuara u skladu s programom izobrazbe međunarodnih odnosno europskih
aktuarskih udruga, propisanog odredbom članka 4. ovog Pravilnika,
3. ima najmanje 3 (tri) godine radnog iskustva na aktuarskim poslovima u
osiguravajućim društvima ili mirovinskim osiguravajućim društvima,
4. redoviti je član aktuarske udruge sa sjedištem u Republici Hrvatskoj priznate
od strane međunarodnih odnosno europskih aktuarskih udruga,
5. nije pravomoćno osuđena na kaznu zatvora za kazneno djelo protiv platnog
prometa i poslovanja,
6. dosad joj nije bilo oduzeto ovlaštenje za obavljanje poslova ovlaštenog
aktuara.

Članak 4.

(1) Stručna znanja potrebna za obavljanje poslova ovlaštenog aktuara u skladu s
programom izobrazbe međunarodnih odnosno europskih aktuarskih udruga dokazuju se
uspješno položenim ispitima iz sljedećih predmeta:
1. Obvezni ispiti u poslovima osiguranja i mirovinskog osiguranja:
1) Vjerojatnost i matematička statistika
2) Financijska matematika
3) Stohastičko modeliranje
4) Ekonomija
5) Modeli doživljenja
6) Aktuarska matematika I
7) Aktuarska matematika II
8) Investiranje i upravljanje financijskom imovinom
9) Životno osiguranje
10) Neživotno osiguranje
11) Mirovinsko osiguranje
12) Zdravstveno osiguranje
2. Dodatni obvezni ispiti za poslove osiguranja i mirovinskog osiguranja
1) Pravo osiguranja i mirovinskog osiguranja u Republici Hrvatskoj
2) Računovodstvo osiguranja i mirovinskog osiguranja u Republici Hrvatskoj
3) Praksa osiguranja i mirovinskog osiguranja u Republici Hrvatskoj
(2) Ispiti navedeni kao obavezni ispiti u poslovima osiguranja i mirovinskog
osiguranja iz stavka 1. točke 1. ovog članka, polažu se u okviru
poslijediplomskog stručnog studija »Aktuarska matematika« na Prirodoslovno
matematičkom fakultetu – Matematički odjel Sveučilišta u Zagrebu.
(3) Ispiti navedeni kao obvezni ispiti za poslove osiguranja odnosno obvezni
ispiti za poslove mirovinskog osiguranja iz stavka 1. točke 2. ovog članka
polagat će se pred posebnim Povjerenstvom za provjeru stručnih znanja po
završetku izobrazbe u organizaciji Hrvatske agencije za nadzor financijskih
usluga.
(4) Članove Povjerenstva imenovat će Agencija u suradnji s aktuarskom udrugom
koja ima sjedište u Republici Hrvatskoj i koja je priznata od strane
međunarodnih, odnosno europskih aktuarskih udruga.
(5) Povjerenstvo se sastoji od pet članova, od kojih najmanje tri predlaže
aktuarska udruga koja ima sjedište u Republici Hrvatskoj i koja je priznata od
strane međunarodnih, odnosno europskih aktuarskih udruga.
(6) Javnim pozivom odredit će se program pojedinih predmeta i potrebna
literatura, mjesto, vrijeme i trajanje stručne izobrazbe te rok za podnošenje
prijave.

Članak 5.

(1) Kandidat za ovlaštenog aktuara molbi za izdavanje ovlaštenja prilaže:
1. životopis (naobrazba i radno iskustvo),
2. ovjerenu presliku domovnice ili osobne iskaznice, a strani državljani
ovjerenu presliku putovnice i uvjerenje o stalnom prebivalištu u Republici
Hrvatskoj,
3. ovjerenu presliku diplome fakulteta, a za stranu ispravu i ovjereni prijevod
isprave s ovjerom javnog bilježnika u Republici Hrvatskoj,
4. potvrdu izdanu od Prirodoslovno matematičkog fakulteta – Matematički odjel
Sveučilišta u Zagrebu o položenim ispitima navedenim u članku 4. stavku 1. točki
1. ovog Pravilnika,
5. potvrdu izdanu od Agencije o položenim ispitima navedenim u članku 4. stavku
1. točkama 2. i 3. ovog Pravilnika,
6. potvrdu, izdanu od osiguravajućeg društva ili mirovinskog osiguravajućeg
društva da ima najmanje 3 (tri) godine radnog iskustva na aktuarskim poslovima u
osiguravajućem društvu ili mirovinskom osiguravajućem društvu,
7. potvrdu o redovnom članstvu, izdanu od aktuarske udruge sa sjedištem u
Republici Hrvatskoj priznate od strane međunarodnih, odnosno europskih
aktuarskih udruga,
8. uvjerenje o nekažnjavanju izdano od nadležnog tijela Republike Hrvatske, a za
strane državljane i uvjerenje nadležnog tijela zemlje čiji je državljanin te
ovjereni prijevod uvjerenja,
9. u slučaju daje kandidat strani državljanin mora imati potvrdu o znanju
hrvatskog jezika izdanu od Odsjeka za kroatistiku Filozofskog fakulteta u
Zagrebu.
(2) O priznavanju položenih ispita u okviru programa različitog od programa
navedenog članku 4. ovog Pravilnika, odlučit će Povjerenstvo i to pojedinačno,
od slučaja do slučaja.
(3) Dokumentacija navedena od točke 1. do točke 9. ovog članka, dostavlja se
Agenciji i ne vraća se.

Članak 6.

(1) Osobe koje posjeduju ovlaštenje Ministarstva financija Republike Hrvatske za
obavljanje poslova ovlaštenog aktuara u osiguravajućim društvima na temelju
Pravilnika o uvjetima za dobivanje ovlaštenja za obavljanje poslova aktuarskih
poslova – statusa ovlaštenog aktuara (»Narodne novine« broj 40/96 i 10/00), u
skladu s ovom Pravilnikom, smatraju se ovlaštenim aktuarima.
Osobe koje posjeduju ovlaštenje na temelju Pravilnika o izdavanju ovlaštenja
aktuaru u mirovinskom osiguravajućem društvu (»Narodne novine« broj 47/03), u
skladu s ovim Pravilnikom, smatraju se ovlaštenim aktuarima.
(2) Osobe koje su do dana stupanja na snagu ovog pravilnika položile dodatne
ispite »Pravo osiguranja u RH«, »Računovodstvo osiguranja u RH«, »Praksa
osiguranja u RH« i »Profesionalizam« u organizaciji Hrvatskog aktuarskog
društva, dobit će ovlaštenje za obavljanje poslova ovlaštenog aktuara bez
polaganja dodatnih ispita iz članka 4. točaka 2., ako u roku najviše dvije
godine od polaganja predmetnih ispita ispune ostale uvjete propisane člancima 3.
i 4. ovoga Pravilnika.

Članak 7.

Ovlašteni aktuari dužni su sudjelovati na stručnim seminarima iz područja
osiguranja i mirovinskog osiguranja u organizaciji Agencije, aktuarske udruge sa
sjedištem u Republici Hrvatskoj priznate od strane međunarodnih, odnosno
europskih aktuarskih udruga i drugih domaćih ili inozemnih strukovnih udruga,
udruženja ili institucija, a obveza je poslodavca to im omogućiti.

Članak 8.

(1) Nadzor nad ovlaštenim aktuarima obavlja Agencija.
(2) Agencija će oduzeti ovlaštenje za obavljanje poslova ovlaštenog aktuara ako:
1. je ovlaštenje dobiveno navođenjem neistinitih podataka,
2. ovlašteni aktuar teže krši pravila aktuarske struke,
3. osoba prestane biti redoviti član aktuarske udruge sa sjedištem u Republici
Hrvatskoj priznate od strane međunarodnih, odnosno europskih aktuarskih udruga,
4. osoba bude pravomoćno osuđena na kaznu zatvora za kazneno djelo protiv
platnog prometa i poslovanja.
(3) O oduzimanju ovlaštenja za obavljanje poslova ovlaštenog aktuara Agencija će
obavijestiti osiguravajuće društvo ili mirovinsko osiguravajuće društvo za koje
osoba kojoj je oduzeto ovlaštenje obavlja poslove ovlaštenog aktuara.
(4) Prijedlog za oduzimanje ovlaštenja može dati Agencija, aktuarsko društvo,
osiguravajuće društvo, mirovinsko osiguravajuće društvo i druge zainteresirane
osobe.

Članak 9.

(1) Agencija vodi evidenciju izdanih i oduzetih ovlaštenja za obavljanje poslova
aktuara.
(2) Izdana i oduzeta ovlaštenja bit će objavljena u »Narodnim novinama«.

Članak 10.

Stupanjem na snage ovog Pravilnika prestaju važiti: Pravilnik o uvjetima za
dobivanje ovlaštenja za obavljanje aktuarskih poslova (statusa ovlaštenog
aktuara) (»Narodne novine« broj 40/96), Pravilnik o izmjenama i dopunama
pravilnika o uvjetima za dobivanje ovlaštenja za obavljanje aktuarskih poslova
(statusa ovlaštenog aktuara) (»Narodne novine« broj 10/00). Pravilnik o uvjetima
za izdavanje ovlaštenja i posebnoj stručnoj izobrazbi aktuara mirovinskog
osiguravajućeg društva (»Narodne novine« broj 47/03) i Pravilnik o izmjenama i
dopunama Pravilnika o uvjetima za izdavanje ovlaštenja i posebnoj stručnoj
izobrazbi aktuara u mirovinskom osiguravajućem društvu (»Narodne novine«, br.
29/06).

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/06-01/16
Urbroj: 326-01/06-1
Zagreb, 13. travnja 2006.

Predsjednik Uprave
**Ante Samodol**, v. r.

Pravilnik, NN 45/2006-1109
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)